次韻王深道見寄
作者：高斯得
朝代：宋

paragraphs: 虛齋隠几坐，憂思來萬端。
我带舊盈骼，忽復數孔寬。
追思昔迷復，驅馳困塵鞍。
終蹈世塗險，衽席生瀧灘。
平生仗忠信，意若無驚湍。
雖有被野羅，何篡凌風翰。
嫠憂抱耿耿，進退良獨難。
亦欲紉蕙茝，殷勤奉所歡。
終疑薛居州，一暴難勝寒。
衆陰日夜長，正氣日以單。
國枋落熏腐，民生困貪殘。
言路久榛棘，肉食咸空餐。
蹇予宿嗜好，與世殊鹹酸。
柰何不自愛，當門植芳蘭。
故效五柳君，歸求容膝安。
我友在天末，洞我腸與肝。
新詩妙鎸發，字如湯銘盤。
盍簪眇無因，東望慨其歎。
遥聞病新愈，致我囊中丹。
願君彊吞咀，百年永相看。